L'alcalde de Llíria dóna suport a les treballadores del servei de neteja dels IES de la localitat que porten diverses nòmines sense cobrar
23 de Gener de 2019

L'alcalde de Llíria, Manolo Civera, ha rebut hui al personal de neteja dels centres d'educació secundària de la localitat, que li han transmés la difícil situació que estan vivint, des de fa alguns mesos, pel deute de les últimes dues nòmines i altres endarreriments de l'empresa concessionària d'aquest servei de la Conselleria d'Educació.

Durant la trobada, el primer edil ha volgut solidaritzar-se amb les deu dones afectades i els ha oferit el seu suport davant les seues reivindicacions, a més de transmetre'ls el seu oferiment de col·laborar en tot allò necessari perquè el conflicte es resolga “el més prompte possible”.

El personal d'aquest servei, que presta l'empresa concessionària de la Conselleria d'Educació, s'encarrega del manteniment i neteja tant de l’IES Laurona com de l’IES Camp de Túria de la localitat, “un servei que aquestes persones continuen realitzant amb total professionalitat a pesar que no han cobrat els dos últims mesos”, ha assenyalat l'alcalde Manolo Civera, qui ha afegit que “també transmetem a tota la comunitat educativa que l'Ajuntament estarà vigilant a quant succeïsca i amb la disposició de prendre quantes mesures provisionals siguen necessàries perquè, mentre es resol la situació, això no afecte el correcte manteniment de les instal·lacions”.